钦定古今图书集成/明伦汇编/氏族典/第360卷 > 《国清林氏重建先祠堂记》宋·濂
## 钦定古今图书集成/明伦汇编/氏族典/第360卷 > 《国清林氏重建先祠堂记》宋·濂

莆田县东二十里，有山曰“谷城”，冈峦秀拔，林樾苍润，
其下汇为巨浸，号“国清湖。”在昔盛时，一望杳渺无际，
而波涛吞吐于风日云月之间，真胜绝之境也。唐忠
臣，邵州刺史林蕴之裔，大理评事元始，自长城徙居
湖上，五传为睦庵府君格，以积庆，力本造家。又再传
为承奉郎国钧，其族寖大承奉府君于艾轩文节公
光朝为诸父行，迺建义斋于东井，命艾轩为之师，倡
明道德性命之旨，遐迩生徒，云赴川臻，惟恐或后。东
井之学，遂闻于天下。林氏子若孙，亦世擢进士第，克
守《诗》《礼》之训，弥久而弥光。其先祠旧在浣锦社，盖以
睦庵为之宗。睦庵三子：长曰讳锡府君，名鼻头房。次
曰讳旃府君，名追远房。次曰讳迁府君名“白沙房”，至
今垂十三世。二百人之多者，皆三房之后。于是列为
神板者五，高四尺，博一尺有八寸，下设趺座，用粉涂
而元书之。其板中起于大理之祖考，逮睦庵三子而
止。左右则追远，西则白沙，东则鼻头。凡三房之后，其物故者，辄升名其间。当日南至，群族相率合祭。其小
宗有事于四世，别各行之于家。岁旦则展谒，举序拜
之礼，若冠若婚，宦学出入，悉于此告焉。讳迁，府君九
世孙比部主事衡，患祠之规制庳狭，不足以交神明，
乃与从子厚谋，共白于宗长伯济而改图之。即大理
故宅之基，建屋三楹间，蔽以外门，俾族之贤者司其
启闭。经始于元至正戊戌冬十二月壬寅，讫功于皇
明洪“武庚戌冬十一月己酉，群族皆出泉布来助，而
曰曾恕，曰宝，曰天禧者，为多。相地计功，始终其役，则
维卿之力也。”初，睦庵在宋时已置祭田，自后累增至
二千亩有奇，故烝尝之礼，视他族为特丰。元季乱离，
始不能以自守。衡惧于散，宗禋无所系属，既汲汲先
祠之建，复征濂文以昭于后。呜呼！先王之时，立宗法
以统其属，定庙制以严其分。制有降杀，毫发之莫逾；
宗有大小，条序之不紊。所以维持人心，匡持治道者，
其事至详且密也。迨乎后世经残教弛，漫焉而弗之
谋，曾未四三传，已藐若秦越之相视。当是时也，有能
以义起礼，因祀事而崇孝敬，虽于古昔未能尽合，宁
不为君子之所取乎？此濂于衡之请，不敢固辞而亟
称之也。濂闻莆阳多名族，衣冠济济，读书之声相闻，
贵名检而贱浮侈。以此见艾轩之教，浃人之深，而承
奉府君建学之功，及今犹未泯泯，孰谓贤者之泽不
悠且长哉！《诗》曰：“高山仰止，景行行止。三房之嗣，人尚
思勗焉可也。”衡字士衡，通经而有文，为名进士云。